連雪五日有無盡觀
作者：吳龍翰
朝代：宋

paragraphs: 平生酷愛雪，老我看不足。
安得走五臺，六月潄寒玉。
無計巢雪山，與佛結幽獨。
方輿多奇觀，出門欠車轂。
天公副微願，連朝遣滕六。
寒林振琳琅，朔風扇瓊木。
樓臺烱夜光，地靈驚玉局。
幻成銀世界，一旦飽雙目。
清冷天地氣，吸入空洞腹。
賸欲呼夜舟，飄然訪林麓。